ET Euroopa Liidu Teataja C 225/18

Teadaanne dumpinguvastase menetluse algatamise kohta Hiina Rahvavabariigist ja Venemaalt pärit granuleeritud polütetrafluoroetüleenvaigu (PTFE-vaigu) impordi suhtes

(2004/C 225/06)

Komisjon on vastavalt nõukogu määruse (EÜ) nr 384/96 (1) (edaspidi “algmäärus”) artiklile 5 saanud kaebuse, milles väidetakse, et Hiina Rahvavabariigist ja Venemaalt (edaspidi “asjaomased riigid”) pärit granuleeritud polütetrafluoroetüleenvaigu (PTFE-vaigu) import toimub dumpinguhindadega, mistõttu see tekitab ühenduse tootmisharule märgatavat kahju.

1. Kaebus

Kaebuse esitas 26. juulil 2004 CEFIC (edaspidi “kaebuse esitaja”) tootjate nimel, kelle toodang moodustab olulise osa, käesoleval juhul rohkem kui 50 %, ühenduse granuleeritud polütetrafluoroetüleenvaigu (PTFE) kogutoodangust.

2. Toode

Väidetavalt dumpinguhinnaga toode on Hiina Rahvavabariigist ja Venemaalt pärit granuleeritud polütetrafluoroetüleenvaik (PTFE-vaik) primaarsel kujul ja selle toorpolümeer (reaktorpiisk) märjal või kuival kujul (edaspidi “vaatlusalune toode”), mida tavaliselt deklareeritakse CN-koodi ex 3904 61 00 all. Kõnealune CN-kood on toodud üksnes informatsiooniks.

3. Väidetav dumping

Väide dumpingu kohta seoses Venemaaga põhineb siseriiklike hindade alusel määratud normaalväärtuse võrdlusel vaatlusaluse toote ühendusse eksportimise hindadega.

Algmääruse artikli 2 lõike 7 sätteid silmas pidades määras kaebuse esitaja normaalväärtuse Hiina Rahvavabariigi puhul käesoleva teadaande lõike 5.1 punktis d nimetatud turumajandusriigis kehtiva hinna alusel. Väide dumpingu kohta põhineb niimoodi arvutatud normaalväärtuse võrdlusel vaatlusaluse toote ekspordihindadega, mis kehtivad ühendusse eksportimisel.

Sellele tuginedes on arvutatud dumpingumarginaalid mõlema vaatlusaluse riigi puhul märkimisväärsed.

4. Väidetav kahju

Kaebuse esitaja on esitanud tõendeid, et Hiina Rahvavabariigist ja Venemaalt pärineva vaatlusaluse toote impordil on ühenduses üksikult ja üldiselt oluline turuosa.

Väidetakse, et vaatlusaluse toote impordimaht ja hinnad on mõjunud muuhulgas negatiivselt ühenduse tootmisharu turuosale, müüdavatele kogustele ja hinnatasemele, mille tagajärjeks on ühenduse tootmisharu üldise tulemuslikkuse, finantsseisundi ja tööhõive olukorra üldine halvenemine.

5. Menetlus

Pärast nõuandekomiteega konsulteerimist leidis komisjon, et kaebus on esitatud ühenduse tootmisharu poolt või selle nimel menetluse algatamise õigustamiseks on piisavalt tõendeid, ning algatab käesolevaga algmääruse artikli 5 alusel uurimise.

5.1. Dumpingu ja kahju kindlaksmääramise menetlus

Uurimisel määratakse kindlaks, kas Hiina Rahvavabariigist ja Venemaalt pärit vaatlusalune toode on dumpinguhinnaga toode ning kas dumping on tekitanud kahju.

a) Väljavõtteline uuring

Pidades silmas käesolevasse menetlusse kaasatud isikute ilmselt suurt arvu, võib komisjon otsustada kohaldada väljavõttelist uuringut kooskõlas algmääruse artikliga 17.

i) Hiina Rahvavabariigi eksportijate/tootjate väljavõtteline uuring

Selleks et komisjon saaks otsustada, kas väljavõtteline uuring on vajalik, ning kui on, siis moodustada valim, palutakse käesolevaga kõigil eksportijatel/tootjatel või nende nimel tegutsevatel esindajatel teatada endast, võttes ühendust komisjoniga, ning esitada oma äriühingu või äriühingute kohta käesoleva teadaande lõike 6 punkti b alapunktis i sätestatud tähtaja jooksul ja lõikes 7 osutatud vormis järgmine teave:

— nimi, aadress, elektronposti aadress ning telefoni-, faksi- ja/või teleksinumber ja kontaktisik,

— ajavahemikul 1. juulist 2003 kuni 30. juunini 2004 ühendusse ekspordiks müüdud vaatlusaluse toote käive kohalikus vääringus ja kogus tonnides,

— ajavahemikul 1. juulist 2003 kuni 30. juunini 2004 vaatlusaluse toote käive kohalikus vääringus ja siseturul müüdud vaatlusaluse toote kogus tonnides,

— kas äriühing kavatseb taotleda individuaalset dumpingumarginaali (2) (individuaalseid dumpingumarginaale saavad taotleda üksnes tootjad),

— äriühingu täpne tegevus seoses vaatlusaluse toote tootmisega,

— kõigi vaatlusaluse toote tootmisse ja/või müüki (eksport ja/või siseriiklik müük) kaasatud seotud äriühingute (3) nimed ja täpsed tegevusalad,

— muu asjakohane teave, millest komisjonil oleks abi valimi moodustamisel,

— märge selle kohta, kas äriühing või äriühingud on nõus nende kaasamisega valimisse, mis eeldab küsimustikule vastamist ja nende vastuse kohapeal uurimise aktsepteerimist.

Selleks et komisjon saaks teavet, mida ta peab vajalikuks eksportijate/tootjate valimi moodustamisel, võtab ta lisaks ühendust ekspordiriigi ametiasutustega ja mis tahes teadaolevate eksportijate/tootjate ühendustega.

ii) Valimi lõplik moodustamine

Kõik huvitatud isikud, kes soovivad esitada mis tahes asjakohast teavet seoses valimi moodustamisega, peavad seda tegema käesoleva teadaande lõike 6 punkti b alapunktis ii kehtestatud tähtaja jooksul.

Komisjon kavatseb teha valimi moodustamisel lõpliku valiku pärast konsulteerimist asjaomaste isikutega, kes on väljendanud oma soovi valimisse kuuluda.

Valimisse kuuluvad äriühingud peavad küsimustikule vastama käesoleva teadaande lõike 6 punkti b alapunktis iii sätestatud tähtaja jooksul ning tegema uurimise raames koostööd.

Kui piisavat koostööd ei tehta, võib komisjon teha oma järeldused kättesaadavate faktide põhjal vastavalt algmääruse artikli 17 lõikele 4 ja artiklile 18. Kättesaadavate faktide põhjal tehtud järeldus võib olla huvitatud isiku jaoks ebasoodsam, nagu on selgitatud käesoleva teadaande lõikes 8.

b) Küsimustikud

Uurimise seisukohast vajalike andmete saamiseks saadab komisjon küsimustikud kaebuses nimetatud ühenduse tootmisharule ja ühenduses tegutsevatele tootjate ühendustele, valimisse kuuluvatele eksportijatele/tootjatele Hiina Rahvavabariigis, eksportijatele/tootjatele Venemaal, eksportijate/tootjate ühendustele, importijatele, importijate ühendustele ja asjaomaste ekspordiriikide ametiasutustele.

i) Eksportijad/tootjad Venemaal ja importijad

Kõik huvitatud isikud peaksid viivitamata ja hiljemalt käesoleva teadaande lõike 6 punkti a alapunktis i sätestatud tähtajaks komisjoniga ühendust võtma, et välja selgitada, kas neid on kaebuses nimetatud, ning vajaduse korral taotlema küsimustikku, arvestades, et kõigi huvitatud isikute suhtes kehtib käesoleva teadaande lõike 6 punkti a alapunktis ii sätestatud tähtaeg.

ii) Individuaalset dumpingumarginaali taotlevad Hiina Rahvavabariigi eksportijad/tootjad

Hiina Rahvavabariigi eksportijad/tootjad, kes taotlevad individuaalset dumpingumarginaali, peavad algmääruse artikli 17 lõike 3 ja artikli 9 lõike 6 kohaldamist silmas pidades esitama täidetud küsimustiku käesoleva teadaande lõike 6 punkti a alapunktis ii kehtestatud tähtaja jooksul. Seetõttu peavad nad taotlema küsimustikku käesoleva teadaande lõike 6 punkti a alapunktis i kehtestatud tähtaja jooksul. Kõnealused isikud peavad teadma, et väljavõttelise uuringu kohaldamisel eksportijate/tootjate suhtes võib komisjon sellegipoolest otsustada nende jaoks individuaalset dumpingumarginaali mitte arvutada, kui eksportijate/tootjate arv on nii suur, et individuaalne läbivaatamine oleks liiga tülikas ja takistaks uurimise õigeaegset lõpuleviimist.

c) Teabe kogumine ja poolte ärakuulamine

Kõigil huvitatud isikutel palutakse oma seisukohad teatavaks teha, esitada muu teave kui vastused küsimustikule ja esitada tõendusmaterjal. Komisjon peab saama kõnealuse teabe ja tõendusmaterjalid käesoleva teadaande lõike 6 punkti a alapunktis ii sätestatud tähtaja jooksul.

Peale selle võib komisjon huvitatud isikud ära kuulata, kui nad esitavad taotluse, millest nähtub, et neil on selleks konkreetsed põhjused. Taotlus tuleb esitada käesoleva teadaande lõike 6 punkti a alapunktis iii sätestatud tähtaja jooksul.

d) Turumajandusriigi valik

Vastavalt algmääruse artikli 2 lõike 7 punktile a on kavandatud valida Hiina Rahvavabariigi normaalväärtuse määramisel asjakohaseks turumajandusriigiks Ameerika Ühendriigid. Huvitatud isikutel palutakse käesolevaga kommenteerida kõnealuse valiku sobivust käesoleva teadaande lõike 6 punktis c sätestatud eritähtaja jooksul.

e) Turumajanduslik staatus

Nende Hiina Rahvavabariigi eksportijate/tootjate puhul, kes väidavad, et nad töötavad turumajanduse tingimustes, st et nad täidavad algmääruse artikli 2 lõike 7 punktis c sätestatud kriteeriume, ja esitavad selle kohta piisavalt tõendeid, määratakse normaalväärtus kindlaks vastavalt algmääruse artikli 2 lõike 7 punktile b. Nõuetekohaselt põhjendatud taotlusi esitada kavatsevad eksportijad/tootjad peavad seda tegema käesoleva teadaande lõike 6 punktis d sätestatud eritähtaja jooksul. Komisjon saadab taotluse vormid kõigile kaebuses nimetatud Hiina Rahvavabariigi eksportijatele/tootjatele ja kaebuses nimetatud mis tahes eksportijate/tootjate ühendustele ning Hiina Rahvavabariigi ametiasutustele.

5.2. Ühenduse huvi hindamise menetlus

Vastavalt algmääruse artiklile 21 ja juhul, kui väidetav dumping ja selle tekitatud kahju on põhjendatud, tehakse otsus, kas dumpinguvastaste meetmete vastuvõtmine ei ole vastuolus ühenduse huvidega. Seepärast võivad ühenduse tootmisharu, importijad, neid esindavad ühendused, kasutajate esindajad ja tarbijaid esindavad organisatsioonid, tingimusel et nad tõendavad, et nende tegevusala ja vaatlusaluse toote vahel on objektiivne seos, käesoleva teadaande lõike 6 punkti a alapunktis ii kehtestatud üldise tähtaja jooksul endast teatada ja esitada komisjonile teabe. Isikud, kes on toiminud kooskõlas eelmise lausega, võivad taotleda, et nad ära kuulataks, esitades konkreetsed põhjused, miks nad tuleks ära kuulata, käesoleva teadaande lõike 6 punkti a alapunktis iii kehtestatud tähtaja jooksul. Tuleb märkida, et mis tahes artikli 21 kohaselt esitatud teavet võetakse arvesse üksnes juhul, kui see esitatakse koos faktiliste tõenditega.

6. Tähtajad

a) Üldtähtajad

i) Isikutele, kes taotlevad küsimustikku või muud taotluse vormi

Kõik huvitatud isikud peaksid taotlema küsimustikku või muud taotluse vormi niipea kui võimalik, ent hiljemalt 10 päeva jooksul pärast käesoleva teadaande avaldamist Euroopa Liidu Teatajas.

ii) Isikutele, kes teatavad endast, esitavad vastused küsimustikule ja mis tahes muud teavet

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja vastused küsimustikule või muu teabe 40 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et algmääruses sätestatud enamiku menetlusõiguste kasutamine sõltub sellest, kas isik on endast teatanud eespool nimetatud ajavahemiku jooksul.

Valimisse kuuluvad äriühingud peavad esitama vastused küsimustikule käesoleva teadaande lõike 6 punkti b alapunktis iii kindlaksmääratud tähtaja jooksul.

iii) Ärakuulamised

Peale selle võivad kõik huvitatud isikud sama 40päevase tähtaja jooksul taotleda komisjonilt ärakuulamist.

b) Eritähtaeg väljavõttelise uuringu puhul

i) Komisjon peaks saama lõike 5.1 punkti a alapunktis i nimetatud teabe 15 päeva jooksul pärast käesoleva teadaande avaldamist Euroopa Liidu Teatajas, arvestades, et komisjon kavatseb konsulteerida asjaomaste isikutega, kes on avaldanud soovi kuuluda valimisse selle lõplikul kindlaksmääramisel 21 päeva jooksul pärast käesoleva teadaande avaldamist Euroopa Liidu Teatajas.

ii) Kogu valimi kindlaksmääramise puhul olulise muu teabe, millele on osutatud lõike 5.1 punkti a alapunktis ii, peab komisjoni saama 21 päeva jooksul pärast käesoleva teadaande avaldamist Euroopa Liidu Teatajas.

iii) Valimisse kuuluvate isikute vastused küsimustikule peab komisjon saama 37 päeva jooksul alates kuupäevast, millal teatati nende valimisse kuulumisest.

c) Eritähtaeg turumajandusriigi valikuks

Uurimise asjaosalised võivad esitada märkusi selle kohta, kas Ameerika Ühendriigid, mida kavatsetakse vastavalt käesoleva teadaande lõike 5.1 punktile d kasutada turumajandusriigina normaalväärtuse määramisel Hiina Rahvavabariigi puhul, on sobivad. Kõnealused märkused peab komisjon saama 10 päeva jooksul pärast käesoleva teadaande avaldamist Euroopa Liidu Teatajas.

d) Eritähtaeg turumajandusliku staatuse ja/või individuaalse kohtlemise taotluse esitamiseks

Nõuetekohaselt põhjendatud taotlused turumajandusliku staatuse (nagu nimetatud käesoleva teadaande lõike 5.1 punktis e) ja/või individuaalse kohtlemise saamiseks algmääruse artikli 9 lõike 5 alusel peavad jõudma komisjoni 15 päeva jooksul pärast käesoleva teadaande avaldamist Euroopa Liidu Teatajas.

7. Kirjalikud esildised, küsimustiku vastused ja kirjavahetus

Kõik huvitatud isikute esitatud esildised ja taotlused peavad olema kirjalikud (mitte elektroonilisel kujul, kui ei ole sätestatud teisiti) ning peavad sisaldama huvitatud isiku nime, aadressi, elektronposti aadressi ning telefoni-, faksi- ja/või teleksinumbrit. Kõik kirjalikud esildised, sealhulgas käesolevas teadaandes nõutud teave, küsimustiku vastused ja kirjavahetus, mida huvitatud isikud käsitlevad konfidentsiaalsena, peavad olema märgistatud sõnaga “Piiratud” (4) ning vastavalt algmääruse artikli 19 lõikele 2 peab nendega olema kaasas mittekonfidentsiaalne versioon, millel on märge “Kontrollimiseks huvitatud isikutele”.

Komisjoni postiaadress:

Euroopa Komisjon Kaubanduse peadirektoraat B direktoraat Büroo: J-79 5/16 B-1049 Brussels Faks: (32 2) 295 65 05 Teleks: COMEU B 21877.

8. Koostööst hoidumine

Kui mõni huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või märkimisväärselt takistab uurimist, võib vastavalt algmääruse artiklile 18 nii negatiivsed kui positiivsed esialgsed või lõplikud järeldused teha kättesaadavate faktide põhjal.

Kui selgub, et huvitatud isik on esitanud ebaõiget või eksitavat teavet, jäetakse selline teave arvesse võtmata ning võidakse toetuda kasutamiseks kättesaadavatele faktidele. Kui huvitatud isik ei tee koostööd või teeb koostööd ainult osaliselt ning kui järeldused põhinevad seetõttu kättesaadavatel faktidel vastavalt algmääruse artiklile 18, võib tulemus olla kõnealuse isiku jaoks ebasoodsam kui koostöö tegemise korral.

9. Uurimise ajakava

Uurimine viiakse vastavalt algmääruse artikli 6 lõikele 9 lõpule 15 kuu jooksul pärast käesoleva teadaande Euroopa Liidu Teatajas avaldamise kuupäeva. Vastavalt algmääruse artikli 7 lõikele 1 võidakse ajutised meetmed kehtestada hiljemalt 9 kuud pärast käesoleva teadaande avaldamist Euroopa Liidu Teatajas.

(1) EÜT L 56, 6.3.1996, lk 1. Määrust on viimati muudetud nõukogu määrusega (EÜ) nr 461/2004 (ELT L 77, 13.3.2004, lk 12).

(2) Individuaalse dumpingumarginaali arvutamist võib taotleda algmääruse artikli 17 lõike 3 alusel äriühingute puhul, kes ei kuulu valimisse, algmääruse artikli 9 lõike 5 alusel seoses individuaalse kohtlemisega mitteturumajanduslike riikide puhul/üleminekujärgus majandusega riikide puhul, ja algmääruse artikli 2 lõike 7 punkti b kohaselt turumajanduslikku staatust taotlevate äriühingute puhul. Tuleb arvesse võtta, et individuaalse kohtlemise taotlemise puhul on vajalik taotlus vastavalt algmääruse artikli 9 lõikele 5 ja turumajandusliku staatuse taotlemise puhul on vajalik taotlus vastavalt algmääruse artikli 2 lõike 7 punktile b.

(3) Seotud äriühingute mõistet on selgitatud ühenduse tolliseadustiku rakendamist käsitleva komisjoni määruse (EMÜ) nr 2454/93 artiklis 143 (EÜT L 253, 11.10.1993, lk 1).

(4) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artiklile 4. See on konfidentsiaalne dokument vastavalt nõukogu määruse (EÜ) nr 384/96 (EÜT L 56, 6.3.1996, lk 1) artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.